A Bizottság határozata
(2002. március 21.)
a 90/675/EGK tanácsi irányelv alapján harmadik országból behozott egyes termékszállítmányok fizikai ellenőrzésének csökkentett gyakoriságáról szóló 94/360/EK határozat módosításáról
(az értesítés a C(2002) 1121. számú dokumentummal történt)
(EGT vonatkozású szöveg)
(2002/237/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre [1] és különösen annak 10. cikkére,
mivel:
(1) A 97/78/EK irányelv hatályon kívül helyezte és helyettesítette azon 90/675/EGK irányelvet [2], amely szerint a 94/360/EK bizottsági határozatot [3] hozták.
(2) Miután az Amerikai Egyesült Államokból behozott húsban növekedésserkentő xenobiotikus hormonokat találtak, az 1999/302/EK bizottsági határozat [4] módosította a 94/360/EK határozatot, hogy ezen ország tekintetében a friss szarvasmarhahús és belsőségek behozatalára vonatkozó fokozott ellenőrzési rendszert léptessen életbe, a bölényhús és vágási melléktermékei kivételével.
(3) Miután felfedezték e maradványokat, az Amerikai Egyesült Államokban 1999. júniusában a hatóságok megerősítették hormonmentes szarvasmarha-programjukat. A Bizottság Élelmiszerügyi és Állat-egészségügyi Hivatalának az Amerikai Egyesült Államokban tett látogatása során a programmal kapcsolatosan további nehézségeket állapítottak meg, s emiatt a programot 1999. júliusában felfüggesztették és 1999. szeptemberében fokozott formában, nem hormonkezelt szarvasmarha-programként újraindították.
(4) Az 1999/518/EK bizottsági határozat [5] tovább módosította a közösségi állat-egészségügyi határállomásokon végzett ellenőrzési intézkedéseket annak érdekében, hogy az a sztilbénekre vonatkozó egyedi ellenőrzésekre is kiterjedjen, azt követően, hogy a svájci illetékes hatóságok az Egyesült Államokból behozott borjúhúsban dietil-sztilboesztrolt (DES) találtak.
(5) A tesztprogram kedvező eredményeit figyelembe véve, 2000. szeptemberében a 2000/583/EK bizottsági határozat [6] az Amerikai Egyesült Államokból behozott friss húsra vonatkozó ellenőrzések gyakoriságát valamennyi szállítmánynál 20 %-ra csökkentette és megszüntette a tagállamok azon kötelezettségét, hogy csak olyan szállítmányokat engedjenek be területükre, amelyek tekintetében a vizsgálati és elemzési eredmények kedvezőek voltak.
(6) E határozat volt az első lépés afelé, hogy teljesen megszüntessék azon kötelezettséget, miszerint hormontesztet kell elvégezni minden egyes fizikai ellenőrzéssel kiválasztott szállítmány esetében, és azt felülvizsgálták - az 1999/302/EK határozat 2. cikkével összhangban - a jövőbeli teszteredmények figyelembevételével.
(7) Az 1999/302/EK határozattal és az 1999/518/EK határozattal életbe léptetett kiegészítő vizsgálatok, valamint az Európai Közösség kiegészítő hormonteszt programja alapján végzett ellenőrzések során a beavatkozási időszak alatt nem találtak pozitív mintát friss szarvasmarhahúsban vagy vágási melléktermékben.
(8) Ezért hatályon kívül kell helyezni azon követelményt, miszerint az Amerikai Egyesült Államokból behozott hússzállítmányok 20 %-át a hormonok lehetséges jelenlétére vonatkozóan ellenőrizni kell, és hogy a laboratóriumi ellenőrzések vonatkozásában az ilyen behozatalt ugyanolyan alapon kezeljék, mint az egyéb harmadik országokból behozott húst.
(9) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 94/360/EK határozat a következőképpen módosul:
Az 1a. cikk hatályát veszti.
2. cikk
Ennek a határozatnak a tagállamok a címzettjei.
Kelt Brüsszelben, 2002. március 21-én.